Γνωμοδότηση της Οικονομικής και Κοινωνικής Επιτροπής για:

- την "Πρόταση κανονισμού (ΕΚ) του Συμβουλίου για την τροποποίηση και διόρθωση του κανονισμού (ΕΚ) αριθ. 2200/96 για την κοινή οργάνωση της αγοράς στον τομέα των οπωροκηπευτικών" και

- την "Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 2202/96 σχετικά με τη θέσπιση καθεστώτος ενίσχυσης των παραγωγών ορισμένων εσπεριδοειδών"

(1999/C 116/08)

Στις 18 Δεκεμβρίου 1998, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για τις ανωτέρω προτάσεις.

Το τμήμα γεωργίας, ανάπτυξης της υπαίθρου και περιβάλλοντος, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότηση του στις 5 Φεβρουαρίου 1999 με βάση την εισηγητική έκθεση του κ. Bento Gonçalves.

Κατά την 361η σύνοδο ολομέλειας της 24ης και 25ης Φεβρουαρίου 1999 (συνεδρίαση της 24ης Φεβρουαρίου), η Οικονομική και Κοινωνική Επιτροπή υιοθέτησε με 63 ψήφους υπέρ και 5 αποχές την ακόλουθη γνωμοδότηση.

1. Εισαγωγή

1.1. Οι δύο προτάσεις κανονισμών αποτελούν, σε γενικές γραμμές, την εφαρμογή των συμπερασμάτων του Συμβουλίου Γεωργίας που πραγματοποιήθηκε από τις 22 έως τις 26 Ιουνίου 1998. Η πρώτη προτείνει, επιπλέον, δύο βελτιώσεις, συντακτικής ή τεχνικής φύσεως, της ΚΟΑ οπωροκηπευτικών που επιβάλλονται βάσει της αποκτηθείσας πείρας.

2. Γενικές παρατηρήσεις

2.1. Απευθείας πωλήσεις

2.1.1 Η Οικονομική και Κοινωνική Επιτροπή, διατηρεί ορισμένες αμφιβολίες ως προς την επίδραση που θα έχουν ενδεχομένως οι τροποποιήσεις που περιλαμβάνονται στην εν λόγω πρόταση στη λειτουργία των οργανώσεων παραγωγών και ως προς τις οικονομικές συνέπειες που θα προκύψουν για τις οργανώσεις αυτές από το γεγονός ότι τα μέλη τους θα έχουν τη δυνατότητα να πραγματοποιούν πωλήσεις απευθείας προς τους καταναλωτές εκτός των εκμεταλλεύσεών τους.

2.1.2. Η Επιτροπή, στην πρότασή της, δεν λαμβάνει υπόψη τον τρόπο ελέγχου αυτών των απευθείας πωλήσεων από τον παραγωγό στον καταναλωτή.

2.2. Δωρεάν διανομή

2.2.1. Η ΟΚΕ φρονεί ότι πρέπει να χορηγείται πραγματική αντιστάθμιση στις οργανώσεις παραγωγών για όλα τα έξοδα μεταφοράς, επιλογής και συσκευασίας, όταν τα προϊόντα που αποσύρονται από την αγορά διανέμονται δωρεάν.

3. Ειδικές παρατηρήσεις

3.1. "Πρόταση κανονισμού (ΕΚ) του Συμβουλίου για την τροποποίηση και τη διόρθωση του κανονισμού (ΕΚ) αριθ. 2200/96 για την κοινή οργάνωση της αγοράς στον τομέα των οπωροκηπευτικών"

3.1.1. Άρθρο 11 - Πρώτη παράγραφος, σημείο γ) 3, πρώτη περίπτωση

3.1.1.1. Η ΟΚΕ προτείνει να διατηρηθεί η παρούσα διατύπωση χωρίς καμία τροποποίηση.

3.1.1.2. Η ΟΚΕ θα μπορούσε να δεχτεί την τροποποίηση αυτή μόνο εάν καταστεί σαφές στο κείμενο ότι οι πωλήσεις που θα πραγματοποιεί ο παραγωγός εκτός της οργάνωσης του δεν υπερβαίνουν, σε καμία περίπτωση, το 25% της παραγωγής της εκμετάλλευσής του.

3.2. "Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 2202/96 σχετικά με τη θέσπιση καθεστώτος ενίσχυσης των παραγωγών ορισμένων εσπεριδοειδών".

3.2.1. Η ΟΚΕ συμφωνεί με την πρόταση της Επιτροπής.

4. Συμπεράσματα

4.1. Η ΟΚΕ συμφωνεί με τις προτάσεις υπό τον όρο ότι η Επιτροπή θα λάβει υπόψη της τις παρατηρήσεις που διατυπώνονται στη γνωμοδότηση.

Βρυξέλλες, 24 Φεβρουαρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI